ΓΡΑΠΤΗ ΕΡΩΤΗΣΗ E-2799/98

υποβολή: Leonie van Bladel (UPE) προς την Επιτροπή

(17 Σεπτεμβρίου 1998)

Θέμα: Πρόσφυγες από το Κοσσυφοπέδιο

Λόγω των μαχών στο Κοσσυφοπέδιο πολλά άτομα έχουν εγκαταλείψει τα σπίτιά τους. Ένα μέρος από τα άτομα αυτά - εκπρόσωποι ανθρωπιστικών οργανώσεων αναφέρουν τον αριθμό "50.000 ενδεχομένως" χωρίς όμως να τον διευκρινίσουν έχει συγκεντρωθεί τώρα σε καταυλισμούς.

Στο πλαίσιο αυτό μπορεί η Επιτροπή να σχολιάσει τα ακόλουθα:

- Ο ΑΣΚ προσπαθεί να παρεμποδίσει αλβανούς πρόσφυγες να επιστρέψουν στα χωριά τους; ενίοτε πυροβολούνται πρόσφυγες που επιστρέφουν ακόμη και υπό τη συνοδεία αστυνομικών.

- Αρχικά ο κ. Ibrahim Rugova, ο οποίος θεωρείται από τη διεθνή κοινότητα ως αρχηγός των Αλβανών, απέτρεψε, κατά τα μέσα Αυγούστου, τους πρόσφυγες να επιστρέψουν στα σπίτιά τους. Αργότερα,διευκρινίζοντας, υποστήριξε ότι τα άτομα δεν πρέπει να επιστρέφουν παρά μόνο "υπό τη συνοδεία διεθνών οργανώσεων".

- Αλβανικές εφημερίδες αρνήθηκαν να δημοσιεύσουν αγγελία του σερβικού Υπουργείου Εσωτερικών Υποθέσεων στην οποία καλούνταν οι πρόσφυγες, στα αλβανικά, να επιστρέψουν στα σπίτιά τους.

Δεν πιστεύει η Επιτροπή ότι είναι ανεπίτρεπτο η μοίρα προσφύγων να χρησιμοποιηθεί ως μέσον άσκησης πολιτικής πίεσης ή διαφήμισης;

Είναι διατεθειμένη η Επιτροπή να ζητήσει επιτακτικά από τους αρχηγούς των Αλβανών, σε συνεργασία με τις αρχές και, όπου αυτό είναι αναγκαίο, με διεθνή συνοδεία, να προωθήσουν την όσο το δυνατόν συντομότερη επιστροφή των προσφύγων στα σπίτια τους;

Απάντηση του κ. van den Broek εξ ονόματος της Επιτροπής

(21 Οκτωβρίου 1998)

Πλέον των 280.000 ατόμων έχουν μετακινηθεί προς το παρόν από τις κατοικίες τους στο Κοσσυφοπέδιο. Περίπου 200.000 έχουν μετακινηθεί εντός Κοσσυφοπεδίου, από τους οποίους οι 50.000 ενδεχομένως δεν διαθέτουν καταυλισμό κατά την εκτίμηση του Ύπατου Αρμοστή των Ηνωμένων Εθνών για τους Πρόσφυγες (UNCHCR).Οι αριθμοί αυτοί αποτελούν εκτιμήσεις λόγω της δυσκολίας εντοπισμού των μετακινηθέντων και επειδή πολλοί από αυτούς έχουν μετακινηθεί πλέον της μίας φοράς.

Η Επιτροπή τάσσεται ανεπιφύλακτα υπέρ της ταχείας και ασφαλούς επιστροφής των προσφύγων και μετακινηθέντων στις κατοικίες τους, ιδίως αυτών που αναγκάζονται να διαβιώνουν στην ύπαιθρο. Ωστόσο, με τις επαναλαμβανόμενες σερβικές επιθέσεις, τη σταθερή επιδείνωση της ασφάλειας και την αυξανόμενη βία κατά του άμαχου πληθυσμού, φαίνεται μάλλον απίθανη προς το παρόν η μαζική επιστροφή των προσφύγων στις κατοικίες τους. Η απειλή στην ασφάλειά τους, η οποία τους ώθησε να εγκαταλείψουν τις οικίες τους την πρώτη φορά, είναι πάντα επίκαιρη, η εκούσια καταστροφή των οικιών τους και των κοπαδιών τους συνεχίζεται και δεν έχουν πεισθεί για το ασφαλές της επιστροφής τους. Οι σερβικές δυνάμεις έχουν ήδη επιτεθεί σε τρεις από τις "περιοχές επιστροφής" τις οποίες όρισε η κυβέρνηση της Σερβίας.

Ενώ έχει ήδη φθάσει ο χειμώνας στις ορεινές περιοχές το πλέον επείγον έργο δεν είναι η προώθηση της οργανωμένης επιστροφής στις περιοχές όπου οι συνθήκες για την επιστροφή δεν πληρούνται ακόμα, αλλά η δημιουργία τοπικών δικτύων διανομής της ανθρωπιστικής βοήθειας προκειμένου να αποφευχθεί ανθρώπινη τραγωδία.

Ωστόσο, η παύση των εχθροπραξιών αποτελεί προϋπόθεση για οργανωμένη ασφαλή επιστροφή, έτσι ώστε να βοηθηθεί το έργο των φορέων παροχής βοήθειας και να πεισθούν οι μετακινηθέντες να επιστρέψουν στις οικίες τους.